text: Smittet: Fik farlig infektion under indlæggelse
  03 april 2014 kl. 13.55
  Det tog en måned for Ib Madsen at blive rask, efter at han blev smittet på sygehuset.
  Ib Madsen er endnu en i rækken af patienter, der tog en infektion med sig hjem fra sygehuset.
  Efter sin operation for brok på Aabenraa Sygehus i august 2013 gik der betændelse i operationssåret - forårsaget af infektionen stafylokokker.
  - Så måtte jeg i langvarig behandling. Alt i alt tog det en måned, inden jeg var ovre de værste symptomer, fortæller 56-årige Ib Madsen, der havde smerter hver dag i perioden.
  Stafylokok-bakterierne kan sprede sig til kroppens organer og blandt andet føre til lungebetændelse.
  - Det var meget ubehageligt, for man forventer ikke at få sådan noget påført, når man er indlagt på sygehuset. Man forventer, at det er rent og sterilt, det hele, siger Ib Madsen til TV SYD.
  Se med i TV SYD i aften, hvor vi spørger de ansvarlige politikere og hospitalsdirektører om, hvad de vil gøre for at reducere faren for smitte under indlæggelse.
  Se mere på www.tvsyd.dk/stopsmitten
  